open-index/open-wikipedia-markdown huggingface dataset:
Baadmöhlen

**Baadmöhlen** () is en Dörp in de Gemeen Zeven (Samtgemeen Zeven) in’n Landkreis Rodenborg, Neddersassen. Bi Baadmöhlen höört ok de lüttjere Oort Övelgünn mit bi.

## Geografie

Dör Baadmöhlen flütt de Baad dör, de so bi veer Kilometer in’n Noordoosten in de Oost münnt. De Baad is in Baadmöhlen dör den Möhlendiek opstaut.

De Naveröörd sünd Godenst in’n Noorden, Brauel in’n Noordoosten, Zeven in’n Oosten, Olendörp in’n Süüdoosten, Badenst in’n Süden, Oostereis mit Wennbossel in’n Westen un Rockst in’n Noordwesten.

## Historie

De Watermöhl in Baadmöhlen is 1542 boot worrn. Dat Möhlenwehr un de Brügg dor över sünd 1945 an’t Enn von’n Tweten Weltkrieg von düütsche Soldaten sprengt worrn. Eerst 1953 sünd Wehr un Brügg wedder nee boot worrn. En neet Möhlenrad is 1995 opstellt worrn.

### Verwaltungsgeschicht

In de Franzosentied von 1810 bet 1814 hett de Oort to de Mairie Sürsen in’n Kanton Zeven höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

Baadmöhlen weer fröher deelt. De Hööv op dat rechte Över von de Baad hebbt to dat Kaspel Sürsen tohöört un de enkelte Hoff op dat linke Över to dat Kaspel Zeven (Huusvaagdie Zeven). Beide Delen hebbt to dat Amt Zeven höört. 1859 is dat Kaspel Sürsen ut dat Amt Zeven in dat Amt Bremervöör wesselt. Dör en Verordnung von’n 22. Juni 1859 is Baadmöhlen links von de Baad mit Oostereis wedder an dat Amt Zeven gahn. Na 1885 weer dat in’n Kreis Zeven. 1932 is dat Deel von’n Landkreis Bremervöör worrn un 1977 von’n Landkreis Rodenborg.

Baadmöhlen hett in dat 19. Johrhunnert bi de Gemeen Oostereis bihöört. Later is de Oort denn aver an de Gemeen Badenst wesselt.

De Oort is an’n 1. März 1974 tohoop mit Badenst Deel von de Gemeen Zeven worrn.

### Inwahnertall

### Religion

Baadmöhlen is evangeelsch-luthersch präägt un höört to dat Kaspel von de Vitus-Kark in Zeven.

För de Kathoolschen is de Christ-König-Kark in Zeven tostännig, de siet 1. November 2006 to de Karkengemeen Corpus Christi in Rodenborg tohöört.

## Weertschop un Infrastruktur

In Baadmöhlen gifft dat en Jugendharbarg.

### Verkehr

Dör Baadmöhlen löppt de Landsstraat 122, de in’n Noordwesten över Oostereis, Rohreis un Oostrhaar bi Gnarrenborg an de Bundsstraat 74 ran löppt. In’n Oosten geiht de L&nbsp;122 na Zeven un dor an de Bundsstraat 71. Lüttjere Straten gifft dat ans na Övelgünn un na Badenst.

De nächste Autobahn is de Autobahn 1. De Opfohrt 48 Elsdörp liggt so bi 14 Kilometer in’n Süüdoosten von Baadmöhlen.

De nächsten Bahnhööv sünd so bi 27 Kilometer wied weg in’n Süüdoosten de Bahnhööv Rodenborg un Scheeßl an de Bahnlien Bremen–Hamborg un in’n Noorden de Bahnhoff Bremervöör an de Bahnlien Bremerhoben–Buxthu.

## Footnoten
Abendörp

**Abendörp** () is en Dörp in de Gemeen Tesp (Samtgemeen Elvmasch) in’n Landkreis Horborg, Neddersassen.

## Geografie

Abendörp liggt an dat Süüdöver von de Elv. In’n Süüdwesten liggt de Ilau-Sneegraven.

De Naveröörd sünd Gröönhoff-Tesperhuud in’n Noordwesten, Krukow un Juliusborg in’n Noordoosten, Snakenbeek in’n Oosten (disse veer in’n Kreis Hertogdom Loonborg in Sleswig-Holsteen), Addelborg in’n Süüdoosten, Lüdershusen in’n Süden (de letzten twee in’n Landkreis Lümborg), Bütel in’n Süüdwesten un Tesp in’n Westen.

## Historie

Abendörp kummt 1230 as *Vventhorp* toeerst in de Oorkunnen vör, in dat Ratzborger Teegdregister, un hett to dat Bisdom Ratzborg tohöört. 1313 kummt dat in en annere Oorkunn denn as *Ouendorpe* vör.

In de Franzosentied von 1810 bet 1814 hett de Oort to de Mairie Addelborg in’n Kanton Bewick höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

In de Franzosentied is ok de *Franzoseneek* plant worrn, de in de Midd von dat Dörp stünn un in’n Juni 2008 rümmaakt warrn müss.

De Oort hett vör 1859 to dat Amt Addelborg tohöört un weer denn in dat Amt Lümborg. Na 1885 weer dat in’n Kreis Lümborg. 1932 is dat Deel von’n ne’en Landkreis Lümborg worrn.

De Oort is an’n 1. Juli 1972 bi de Gemeenreform in Neddersassen Deel von de Gemeen Tesp worrn un dorbi von’n Landkreis Lümborg na’n Landkreis Horborg wesselt.

In’n Eersten Weltkrieg sünd 15 Soldaten ut Abendörp fullen oder vermisst un in’n Tweten Weltkrieg 19. An’n 20. April 1945 sünd dör en Flegerangreep 22 Buurnhööv in Abendörp in Flammen opgahn. In dat Dörp steiht vondaag en Gedenksteen, de an dissen Dag denken lett.

Dat Dörp liggt in dat Rebeed von’n Leukämiecluster Elvmasch.

### Inwahnertall

### Religion

Abendörp is evangeelsch-luthersch präägt un höört to dat Kaspel von de Nicolai-Kark in Addelborg.

För de Kathoolschen is de Marien-Kark in Lümborg tostännig.

## Kultur

En Denkmaal för de Fullenen ut de twee Weltkrieg’ steiht in Abendörp an de Hauptstraat.

### Verenen

Abendörp hett en egene freewillige Füürwehr.

## Weertschop un Infrastruktur

### Verkehr

Dör Abendörp löppt de Landsstraat 217, de in’n Süüdoosten bi Addelborg an de Bundsstraat 209 ran geiht un in’n Noordwesten na Tesp un Meschacht an dat Över von de Elv langs. Na Noordwesten is de Verkehr dör de Elv afsperrt. De nächsten Övergäng över de Elv sünd de Brügg von de B&nbsp;404 twüschen Rönn un Geesthacht in’n Noordwesten un de Brügg von de B&nbsp;209 twüschen Hohnstörp un Loonborg in’n Süüdoosten.

De nächsten Autobahnen sünd de Autobahn 25, von de de Anfang so 15 Kilometer in’n Noordwesten bi Geesthacht liggt, un de Autobahn 39, bi de de Opfohrt Lümborg-Noord so 18 Kilometer in’n Süden liggt.

De nächste Bahnhoff is so bi negen Kilometer wied weg in’n Oosten de Bahnhoff Loonborg an de Bahnlien Lübeck–Lümborg.

## Footnoten
Avendorf

**Avendorf** is de hoochdüütsche Naam von

* Avendörp, Oort in de Gemeen Fehmarn in’n Kreis Oostholsteen, Sleswig-Holsteen,
* Abendörp, Oort in de Gemeen Tesp in’n Landkreis Lümborg, Neddersassen.
Hilligensehl

**Hilligensehl** () is en Oort in de Gemeen Visselhöövd in’n Landkreis Rodenborg, Neddersassen.

## Geografie

De Oort liggt an’n Hilligensehler Graven, de so bi 1,5 Kilometer in’n Noordwesten in de Lehrde münnt. In’n Noordoosten liggt dat Naturschuulrebeed Oddinger Ossenmoor.

De Naveröörd sünd Visselhöövd un Kedenborg in’n Noorden, Oddingen in’n Noordoosten, Ohrsen un Jarl in’n Oosten, Cordingen un Beenfeld in’n Süüdoosten, Ebben in’n Süden, Stellich in’n Westen un Wehnsen, Fahlbeek un Griemen in’n Noordwesten.

## Historie

Hilligensehl is keen olen Oort. De Oort is eerst 1934 grünnt worrn, nadem de Truppenövungsplatz Bargen anleggt worrn is. In Hilligensehl sünd denn 16 Siedlersteden anleggt worrn, de in’n Dörsnidd 20 Hektar Land harrn. De Siedlers kemen vör allen ut Bössel un Öberho. De Ansiedlers harrn ok noch 78 Morgen Holt as Gemeenbesitt kregen. De Oort Hilligensehl hett denn to de Gemeen Kedenborg mit tohöört.

De Oort is an’n 1. März 1974 bi de Gemeenreform in Neddersassen tohoop mit Kedenborg Deel von de Gemeen Visselhöövd worrn un is dorbi denn von’n Landkreis Fambossel na’n Landkreis Rodenborg wesselt.

### Religion

Hilligensehl is evangeelsch-luthersch präägt un höört to dat Kaspel von de Johannis-Kark in Visselhöövd.

För de Kathoolschen weer von 1852 bet 1960 de Kapell op Slott Kedenborg tostännig. Nu is de Hart-Jesu-Kark in Visselhöövd tostännig.

## Weertschop un Infrastruktur

As Füürwehr is de Freewillige Füürwehr in Kedenborg för Hilligensehl mit tostännig.

### Verkehr

Dör Hilligensehl löppt de Landsstraat 161, de in’n Noorden na Visselhöövd an de Bundsstraat 404 ran geiht un in’n Süden na Wasra an de B 209 ran. De L&nbsp;161 twüschen Kedenborg un Ebben hett 2013 för 965.000 Euro en Radweg kregen.

De nächste Autobahn is de Autobahn 27. De Opfohrt Wasra-West liggt so ölven Kilometer in’n Süüdoosten von Hilligensehl.

De nächsten Bahnhööv sünd so bi fiev Kilometer wied weg in’n Noorden in Visselhöövd an de Amerikalien un teihn Kilometer in’n Süden in Wasra an de Heidbahn.

## Footnoten
Otterbarg (Barg)

De **Otterbarg** is en 101 m hogen Barg in’n Westen von dat Dörp Otter bi Töst in’n Landkreis Horborg, Neddersassen. Dat liggt an’n Noordwestrand von de Lümbörger Heid.

De Öörd ümto sünd Schillingsbossel in’n Noordoosten, Otter in’n Oosten, Wümmgrund in’n Süden, Königsmoor in’n Süüdwesten, Dreehusen in’n Westen un Riepshoff un Depenbrook in’n Noordwesten. In’n Noorden fallt de Barg af na dat Daal von de Oost un in’n Süden na dat Daal von de Wümm.

An’n Otterbarg gifft dat en Sandkuhl, de nu deelwies renatureert worrn sünd.

De Otterbarg dükert ok as Dreebarg in dat Wapen von Otter op.
Worauf wir abfahren

**Worauf wir abfahren** (op plattdüütsch so veel as „Woneem wi op affohren doot!“) is de Titel vun en Dokumentarfilm vun Detlev Buck ut dat Johr 1987.

## Inholt
De Film wiest Stratenboers bi jemehr Arbeit, en Stück slechte Straat apentorieten un nee to maken. Toeerst warrt mit Maschienen de olle Belag wegreten und de Bosteed denn rein maakt. Dorna warrt wiest, woans de ne’e Asphalt op de Steed opbröcht un glatt streken warrt.
In den helen Film warrt nich snackt, een höört blots de inspeelten Luden vun de verscheden Maschienen un Arbeitsvörgäng as ok vun Autos, de vörbi fohren doot.

## Produkschoon
De Kortfilm vun Buck is in’n Rahmen vun en Seminararbeit an de dffb entstahn. In dat Seminar mit Ryszard Lenczewski güng dat dorüm, de Studenten den Ümgang mit de Filmkamera to wiesen un woans man dormit ümgahn kann. Se schülln lehren, dat de Kamera nich ennerworrns rümsteiht, man, dat een dormit vele verschedene Saken maken kann.
Buck hett dat Filmmaterial mit en Handkamera in ruchweg fief Stünnen opnahmen un dorbi meist allns filmt, wat dat op de Bosteed to kieken geev. De Lüüd höörn to de Stratenbo-Firma Reh & Co. Dat Ünnernehmen, dat sien Sitt in Berlin-Spandau harr hett in’n Fröhjor 1997 dicht maakt.
Dat fardige Wark weer op de Internatschonalen Hofer Filmdaag to’n eersten mol vörstellt.

## Borns


## Websteed
*
Warf (Bremen)

**Warf** is en Oort in’n Noordoosten von de Stadt Bremen in Neddersassen. Dat liggt in’n Bremer Oortsdeel Borgfeld.

## Geografie

Warf liggt in dat lüttje Rebeed von Bremen, dat op dat rechte Över von de Wümm liggt. Warf liggt direkt an de Münn von de Wörp in de Wümm. In’n Süüdoosten liggt dat Naturschuulrebeed Borgfeller Wümmwischen un in’n Westen dat Naturschuulrebeed Ünnere Wümm.

De Naveröörd sünd Borgfeld in’n Süden, Truperdiek in’n Westen, Truup in’n Noordwesten, Leendaal in’n Noorden un Butendiek in’n Noordoosten. Afsehn von Borgfeld doot disse Öörd all in’n Landkreis Oosterholt in Neddersassen liggen.

## Historie

De Naam von’n Oort kummt von de Warft. De eersten Hüüs stünnen op Eerdhümpels, üm vör de Flood seker to ween. Warf bestünn toeerst man ut twee Buurnhööv. Bet 1383 hett sik en lütt Regendörp an’n Diek utwickelt. De Hööv hebbt as Meierhööv dat Doomkapittel tohöört. Warf hett to de Vaagdie Langwedel höört un denn to dat Kaspel Borgfeld.

1666 hett Bremen de kumplette Hoheit över dat Gericht Borgfeld mit Borgfeld, Warf, Butendiek, Timmersloh, Verenmoor un Ebbensiek övernahmen. An’n 21. April 1813 is Warf jüstso as Leendaal von de Franzosen ansteken worrn, nadem op de Franzosen schaten worrn is.

1797 is in Warf en Möhl boot worrn, de 1889 dör Blitzslag afbrennt is. 1870 is Warf Deel von de Landgemeen Borgfeld ween.

In’n Eersten Weltkrieg sünd veer Soldaten ut Warf fullen oder vermisst.

Deel von dat Oortsamt Borgfeld is de Oort 1946 worrn.

### Inwahnertall

### Religion

Warf is evangeelsch präägt un höört to dat Kaspel Borgfeld.

## Kultur

En Denkmaal för de Fullenen ut Warf ut de twee Weltkrieg’ steiht in Borgfeld.

## Weertschop un Infrastruktur

### Verkehr

Warf liggt an de Warfer Landstraat, de in’n Noordwesten in de Borgfeller Allee münnt, de denn in’n Noorden na Leendaal  un in’n Süden över de Wümm na Borgfeld geiht. In’n Oosten geiht de Warfer Landstraat na Timmersloh un büddt över de Borgfeller Landstraat un de Butendieker Landstraat Togang na Butendiek un över de Wümm na Borgfeld.

De nächste Opfohrt op en Autobahn is de Opfohrt 19 Horn-Leh op de Autobahn 27 (Afsnidd Bremen–Wasra), de so üm un bi söss Kilometer weg is.

De nächste Bahnhoff is de Bahnhoff Överneeland an de Bahnlien Wanne-Eickel-Hamborg un so bi söven Kilometer weg.

## Footnoten
Drögenbossel

**Drögenbossel** () is en Dörp in de Gemeen Visselhöövd in’n Landkreis Rodenborg, Neddersassen. Binnen de Gemeen billt de Oort de polietsche Oortschop Drögenbossel.

## Geografie

De höögste Punkt in Drögenbossel un in de ganze Gemeen Visselhöövd is de Höllbarg mit 93,4 m.

De Naveröörd sünd Rutenmöhl in’n Noorden, Brochdörp, Hertel un Neenkerken in’n Noordoosten, Holtmannshoff in’n Oosten, Behningen in’n Süden un Delvendaal, Hiddingen, Battenbrook un Schwitschen in’n Süüdwesten.

## Historie

Drögenbossel kummt 1275 toeerst in de Oorkunnen vör.

In’n Eersten Weltkrieg sünd dree Soldaten ut Drögenbossel fullen oder vermisst un in’n Tweten Weltkrieg 14.

### Verwaltungsgeschicht

In de Franzosentied von 1810 bet 1814 hett de Oort to de Mairie Neenkerken in’n Kanton Wasra höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1885 to de Amtsvaagdie Visselhöövd in dat Amt Rodenborg tohöört. Na 1885 weer dat in’n Kreis Rodenborg. 1977 is dat Deel von’n ne’en grötteren Landkreis Rodenborg worrn.

De Oort weer von 1969 bet 1974 Maat von de Samtgemeen Visselhöövd un is an’n 1. März 1974 mit de Gemeenreform in Neddersassen Deel von de Gemeen Visselhöövd worrn. Drögenbossel is nu een von de 15 Oortschoppen binnen de Gemeen Visselhöövd un hett en egen Oortsvörsteiher.

### Inwahnertall

### Religion

Drögenbossel is evangeelsch-luthersch präägt un höört to dat Kaspel von de Johannis-Kark in Visselhöövd.

För de Kathoolschen weer von 1852 bet 1960 de Kapell op Slott Kedenborg tostännig. Nu is de Hart-Jesu-Kark in Visselhöövd tostännig, de siet 1. August 2004 to de Karkengemeen St. Maria von’n hilligen Rosenkranz in Wasra tohöört.

### Oortsvörsteihers

* -2011: Jürgen Meyer
* 2011-:  Ulrike Meier-Sander 

## Kultur

In Drögenbossel steiht en Denkmaal för de Fullenen ut den Eersten Weltkrieg. En Gedenktafel för de Fullenen ut den Tweten Weltkrieg hängt in Visselhöövd in de Kark.

### Verenen

Drögenbossel hett en freewillige Füürwehr un en Schüttenvereen, de all beid 1974 mit de von Hiddingen tohoopleggt worrn sünd.

## Weertschop un Infrastruktur

### Verkehr

Dör Drögenbossel löppt de Landsstraat 171, de in’n Noordoosten na Neenkerken an de Bundsstraat 71 ran geiht un in’n Süüdwesten över Hiddingen un Schwitschen na Visselhöövd an de Bundsstraat 440 ran. Lüttjere Straten gifft dat ans na Hartböhn un na Behningen.

De nächste Autobahn is de Autobahn 7. De Opfohrt Soltau-Süüd liggt so 20 Kilometer in’n Süüdoosten von Drögenbossel.

De nächste Bahnhoff is so bi söven Kilometer wied weg in’n Süüdwesten in Visselhöövd an de Amerikalien.

### Scholen

De Kinner ut Drögenbossel gaht na de Grundschool Visselhöövd. De eerste School hett Drögenbossel 1784 kregen. Vörher güngen de Kinner in Hiddingen na School. Disse School hett denn 1962 dichtmaakt.

## Footnoten



## Weblenken
21P/Giacobini-Zinner

**21P/Giacobini-Zinner** is en kortperioodschen Komeet. De Komeet weer an’n 11. September 1985 vun de Ruumsond ICE (International Cometary Explorer) ünnersöcht un dormit de eerste Komeet, de je vun en Ruumsond utforscht worrn is.

## Opdecken
De Komeet weern an’n, 20. Dezember 1900 von Michel Giacobini an de Nizza-Steernwacht in Frankriek opdeckt. Ofschoonst ut de Bahnbestimmen to sehn weer, dat sik dat üm en kortperioodschen Komeet dreihn müss, künn he bi sien vörutseggten Torüchkamen in’t Johr 1907 nich wedder beobacht warrn. Dorna weer wedder 1914 mit den Komeet rekent, man as Ernst Zinner an’n 23. Oktober 1913 en ne’en Komeet funnen harr, hett sik bald rutstell, dat dat de Komeet weer, den Giacobini 1900 al sehn harr. Siet de Tiet hett de Komeet den dubbelten Naam vun beide Opdeckers.

## Ümloopbahn
Giacobini-Zinner lööpt op en stark elliptische Ümloopbahn. In sien Perihel is de Komeet blots ’n beten buten de Eerdbahn. Dat Aphel is dorgegen noch ’n beten wieter as de Jupiterbahn. Disse Egenschoppen wiest em as Liddmaat vun de Jupiter-Familie ut.

Wat sünners weer de Periheldörgang in’t Johr 1946, as de Komeet bit op 0,26&nbsp;Astronoomsche Eenheiten an de Eer rankamen is. De Komeet hett dorbi en schienbore Helligkeit vun bit to de 7. Gröttenklass hatt.

De Komeet Giacobini-Zinner is de Born för den Meteorstroom vun de *[[Draconiden]]* (ok *Giacobiniden*), de jeed Johr in eersten Hälft vun’n Oktober to sehn is.

## Ruumsond ICE
Ruchweg een half Johr, vördem in’t Fröhjohr 1986 en Reeg vun verschedene Ruumsonden den Halleyschen Komeet ünnersöcht hett, is de Ruumsond ICE (International Cometary Explorer) an’n 11. September 1985 in en Afstand vun 7.800&nbsp;km vun’n Komeetenkarn dör den Steert vun Giacobini-Zinner dörflagen. De Ruumsond weer eerst ünner den Naam ISEE&nbsp;3 to’n Utforschen vun’n Sünnwind kort vör’t Opdrapen op dat Magnetfeld vun de Eer kontrueert. Se künn den de Tosamenwirken vun’n Sünnwind un dat Eerdmagnetfeld mit den Steert vun den Komeet ünnersöken. En Kamera weer aver nich an Boord, so dat keen Biller maakt warrn künnen.
Bi de Ünnersöken is rutkamen, dat dat Rebeet, op dat de Komeet Influss hett, grötter is, as man dacht harr, un dat dat Magnetfeld vun’n Sünnwind sien Utrichten wesselt hett, as de Sond de Mitt vun’n Steert dörflagen hett. En kloren Boogschock bi’t Op’nannerdrapen vun Sünnwind un Komeet künn de Sond aver nich wohrnehmen

## Kiek ok
* List vun de Komeeten

## Borns


## Weblenken
* Gary W. Kronk’s Cometography – 21P/Giacobini-Zinner (engelsch)
Schwarzbunt Märchen

**Schwarzbunt Märchen** (op plattdüütsch so veel as „Swartbunt Märken“) is de Titel vun en Dokumentarfilm vun Detlev Buck ut dat Johr 1990.

## Inholt
De Film is in’t Fröhjohr dreiht un wiest den Moment, wenn de Keih na’n Winter to’n eersten mol op de Waid laten warrt. Toeerst sünd se in’n Stall noch ankeedt un hebbt nich veel Ruum to’n Bewegen. As de Döör apen maakt warrt troet se sik eerst vörsichtig na buten un fangt denn freidig dat Lopen un Jumpen an. Opletzt mööt de Keih aver faststellen, dat ok hier de Freeheit en Enn un ok de Waid Grenzen hett.

## Produkschoon
De Kortfilm vun Buck is in’n Rahmen vun en Seminararbeit an de dffb entstahn. Dat Seminar stünn ünner dat Regeer vun István Szabó un hannelt allgemeen vun Kortfilmen. För den Film weer dat Thema *[[Grenz]]en* vörgeven, wat Buck as lehrten Buur mit dat Veeh ümsett hett. He wull dat infangen, as de Keih jemehr Freeheit op de Waid opdecken doot, man denn aver markt, dat üm de Waid denn doch ok wedder en Tuun is.

## Borns


## Websteed
*
Trapez (Astronomie)

Dat **Trapez** (ok **θ<sup>1</sup>-Orionis**) is en optischen Mehrfacksteern in de Mitt vun’n Orionnevel. Dat Trapez besteiht ut veer enkelte Steerns, de sülvst physische Mehrfacksteerns sünd. In Wohrheit is dat de hellste Kumponent vun en bannig dicht packten apenen Steernhopen (*[[Orion-Trapez-Hopen]]*) mit en Dörmeter vun üm un bi 1,5 Lichtjohren.

## Astronoomsch Bedüden
De Trapezsteerns hebbt sik vör ruchweg 300.000 Johren direkt ut dat Material vun’n Orionnevel billt un regt em vundaag dör Ionisatschoon to’n Lüchten an. Dör jemehrn Steernwind drievt se de Gas- un Stoffwulk ut’nanner, wodör sik en sphäroide Uthöhlen billt hett, de vun binnen dör de Ionisatschoonsstrahlen hell maakt warrt un so den sichtboren Deel vun den Nevel dorstellt. De Steerns vun’t Trapez hebbt Massen twüschen 15 un 40 mol de Sünnmasse.

## Opdecken
De franzöösche Astronom Nicolas Claude Fabri de Peiresc hett dat Trapez in’t Johr 1610 as een vun de eersten mit en Feernrohr ankeken. He gellt vundaag as de Opdecker vun dat Trapez. En poor Johren later hett ok Galileo Galilei dat Rebeet bekeken. He schreev sien Beobachten akkerat in sien Notizbook op. He seeg de dree helleren Kumponenten A, C un D uin hett opschreven, dat se meist gliek hell weern un to de Kumponent C den glieken Afstand harrn. He schreev wieter, dat A un D so dicht an Stdeern C leeg, dat se sik meist anröhren deen. Dormit weer θ1-Orionis de eerste Mehrfacksteern, de in en Teleskop in mehrere Kumponenten oplöst warrn künn.

In’t Johr 1656 hett de nedderlännsche Astronom Christiaan Huygens den Orionnevel beobacht. Lange Tiet gell he as de Opdecker vun den Nevel un vun’t Trapez, vunwegen dat he Teeknungen dorvun maakt harr. Vun’t Trapez seeg aver ok hee blots dree Steerns. 1673 hett Abbe Jean Picard binnen en veersten Steern opdeckt, den 1984 ok Huygens wohrnahmen hett. Later nööm Huygens de Veerergrupp *Trapezium*.

## Weblenken

## Borns
Trevor Howard

**Trevor Wallace Howard** (* 29. September 1913 in Cliftonville, Kent, England; † 7. Januar 1988 in Bushey, Hertfordshire) weer en britischer Theater- un Filmschauspeler. Howard tell johrteintenlang to den profileertesten engelsch snacken Charakterdorstellern un weer in tallriek  Filmklassikern to sehn.

## Leven
Trevor Howard sien Vader weer Engländer, sien Moder Kanadierin vun schottisch Afstammen. Kört nah sien Gebort sünd de Öllern nah Colombo up Ceylon übersiedelt. Hier is he bit to sien acht Levensjohr upwussen. Dornah hett he dat Clifton College besöcht, wo Michael Redgrave en vun sien Mitschölers weer. Nah sien Schooltiet hett Howard de Londoner Royal Academy of Dramatic Art besöcht un hett Upsehn erregt, as he in dat Afslussjohr en Hööftrull up de Londoner Bühne speel. Bit to'n Kriegsanfang stunn he meest blots in klassisch Rullen up verscheeden Londoner Bühnen, toletzt an dat Old Vic un af 1939 weer he Liddmaat vun dat Shakespeare-Ensembles in Stratford-upon-Avon.

In' Tweeten Weltkrieg deen he as Fallschermjäger in Norwegen un up Sizilien.
He weer siet 1944 mit de Schauspelerin Helen Cherry verheiraadt.

## Rullenfack
Trevor Howard sien Karriere umspannt en wiet Rollenfackentwicklung. To Anfang vun sien  filmisch Loopbahn speelt he tonächst faken britisch Offizier, in de fieftiger Johren weer he denn ok „romantischer Held“. Dornah keem immer mehr sien Talent för braken Helden un afgründig  Charaktere herut, dorünner Rullen, in de de Swaakheit vun den Charakter mit sien letztendlich kläglich Scheitern untrennbar verbunnen to ween schienen. Mit tonehmen Öller un de sück immer starker utprägen knorrige Physiognomie skizzeert he komische, kauzige Ole un sünnerbor  Charakterfiguren as ok stark Teknungen vun historsch Figuren, so to'n Bispeel:
* In den Filmklassiker *[[The Third Man|Der dritte Mann]]* (1949) speelt Trevor Howard den britischen Major Calloway.
* In de Graham-Greene-Verfilmen *[[The Heart of the Matter|Das Herz aller Dinge]]* (1953) mit Maria Schell weer he de fehlbor Hartry Scobie. 
* In Lewis Milestones Remake *[[Mutiny on the Bounty (Film, 1962)|Meuterei auf der Bounty]]*  (1962) speel he de Rull vun Captain Bligh an de Siet vun Marlon Brando.
* In *[[Von Ryan's Express]]* (1965) vun Mark Robson dreih he an de Siet vun Frank Sinatra.
* In *[[Ryan's Daughter|Ryans Tochter]]* (1970) vun David Lean weer he de Buernpreester Father Collins.

## Filmrullen (Utwahl)
;Kinofilme

## Literatur
* Terence Pettigrew: *Trevor Howard: A Personal Biography.* UK bOOK 2001.
* Vivienne Knight: *Trevor Howard: A Gentleman and a Player.*  Frederick Muller Ltd 1986.
* Michael Munn: *Trevor Howard: The Man and His Films.* Robson Books Ltd Juni 1989.

## Weblenken

* 
* Biography (engelsch)
Distrikt Stood

De **Distrikt Stood** (oder Arrondissement Stood) weer as Distrikt en Verwaltungsrebeed in de Franzosentied (1810-1813). De Seet weer Stood. Ünnerpräfekt weer Charles-Louis Jules David.

## Historie

Dat Rebeed hett vörher to dat Hertogdom Bremen (Kurförstendom Hannover) höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen weer de Distrikt Stood een von de dree Distrikte in dat Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Grenzen von’n Distrikt hebbt sik dorbi ännert. Tokamen is noch dat ole Amt Ritzbüttel, wat vörher Deel von Hamborg weer. De Distrikt Stood weer nu een von de veer Distrikte, ut de dat Departement von de Elvmünnen tohoopsett weer.

1813/1814 sünd de Franzosen slahn un dat Rebeed befreet worrn. Dat Kurförstendom Hannover is denn wedder herstellt worrn un de ole Stand von vör 1810 weer wedder dor.

## Kantons

### Königriek Westfalen

De Distrikt weer indeelt in 16 Kantons:

* Kanton Oterndörp
* Kanton Neenkarken
* Kanton Neehuus
* Kanton Öberndörp
* Kanton Loomst
* Kanton Oosten
* Kanton Freeborg
* Kanton Drochters
* Kanton Stood
* Kanton Himmelpoorten
* Kanton Steenkark
* Kanton Jörk
* Kanton Hornborg
* Kanton Harsfeld
* Kanton Sürsen
* Kanton Zeven

### Franzöösch Kaiserriek

De Distrikt harr 95.442 Inwahners un weer indeelt in teihn Kantons:

* Kanton Bremervöör
* Kanton Freeborg
* Kanton Himmelpoorten
* Kanton Hornborg
* Kanton Jörk
* Kanton Neehuus
* Kanton Oterndörp
* Kanton Ritzbüttel
* Kanton Stood
* Kanton Zeven

## Footnoten
Kanton Bremervöör

De **Kanton Bremervöör** weer as Kanton en Verwaltungsrebeed in de Franzosentied (1810-1813). De Seet weer Bremervöör.

## Historie

Dat Rebeed weer vörher Deel von dat Hertogdom Bremen (Kurförstendom Hannover) un hett dor to de Ämter Bremervöör un Harsfeld höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen weer de Kanton Bremervöör een von de Kantons in’n Distrikt Bremervöör von dat Departement von de Elv- un Wersermünn. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Kanton Bremervöör weer nu een von de teihn Kantons, ut de de Distrikt Stood in dat Departement von de Elvmünnen tohoopsett weer.

In’n Harvst 1813 hebbt de Russen de Franzosen slahn un dat Rebeed befreet. Dat Kurförstendom Hannover is denn 1813/1814 wedder herstellt worrn un de ole Stand von vör 1810 wedder dor.

De Kanton harr 8449 Inwahners un weer indeelt in dree Mairien:

* Mairie Bremervöör
* Mairie Loomst
* Mairie Mulsen

## Footnoten
Distrikt Bremervöör

De **Distrikt Bremervöör** (oder Arrondissement Bremervöör) weer as Distrikt en Verwaltungsrebeed in de Franzosentied (1810-1811). De Seet weer Bremervöör. In’n Oktober 1810 is Otto von Gruben Ünnerpräfekt von’n Distrikt Bremervöör worrn. Later is he na’n Distrikt Bremerleh wesselt.

## Historie

Dat Rebeed hett vörher to dat Hertogdom Bremen (Kurförstendom Hannover) höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen weer de Distrikt Bremervöör een von de dree Distrikte in dat Departement von de Elv- un Wersermünnen. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Distrikt is oplööst worrn. Bremervöör sülvs is Deel von’n Distrikt Stood in dat Departement von de Elvmünnen worrn, de gröttste Deel von’n Distrikt keem aver an de Distrikte Bremen un Bremerleh in dat Departement von de Wersermünnen.

1813/1814 sünd de Franzosen slahn un dat Rebeed befreet worrn. Dat Kurförstendom Hannover is denn wedder herstellt worrn un de ole Stand von vör 1810 weer wedder dor.

## Kantons

De Distrikt weer indeelt in 13 Kantons:

* Kanton Leendaal
* Kanton Oosterholt
* Kanton Hu’e
* Kanton Blomendal
* Kanton Hagen
* Kanton Stotel
* Kanton Bremerleh
* Kanton Beers
* Kanton Dorum
* Kanton Beverst
* Kanton Bremervöör
* Kanton Otterbarg
* Kanton Hanst

## Footnoten
Fortunatus Hueber

**Fortunatus Hueber** (* 21. November 1639 in Neustadt an der Donau; † 12. Februar 1706 in München) weer en düütsch Franziskaner (OFM), Historiker un Theoloog.

He is 1654 in den Franziskanerorden intreden un wurr 1671 Domprediger in Freising, later wurr he Provinzial, Generaldefinitor und Generallektor. In sien Funktschoon as Generalkommissar hett he de böhmsche, ungarsche un tirolsche Provinz bereist. Bi den  Fürstbischop Josef Clemens in Köln weer he as persönlich Berader tätig.

## Warken
Hueber hett mehr as 20 Warken verfaat, Uttüüg:
* „Menologium Franciscanum“ (München, 1698), Hilligenklenner vun de Franziskaner
* „Libellus Thesium de mirabilibus operibus Domini“ (München, 1665)
* „Homo primus et secundus in mundum prolatus“ (München, 1670)
* „Leben des hl. Petrus von Alcantara“ (München, 1670)
* „Seraphische Schule des hl. P. von Alc.“ (München, 1670)
* „Unsterbliche Gedächtnis Der vortrefflichen Geschichten, Heiligen Stifftungen und wunderlichen StandsVeränderungen, Welche dem Bayrischen hohen Alter haben eingedruckt Die Dapfere, Mächtige und Durchleichtige Hölden Von Thaurn, Andechs und Hohenwarth“ (Ingolstadt, 1670) Digitalisat
* „Ornithologia per discursus praedicabiles exhibita“ (München, 1678)

## Anmarken


## Literatur
* Edmund von Oefele: Hueber, Fortunatus. In: Allgemeine Deutsche Biographie (ADB). Band 13, Duncker & Humblot, Leipzig 1881, S. 282.
Samtgemeen Olendörp (1965–1972)

De **Samtgemeen Olendörp** () weer en Rebeetsverband in’n Westen von’n Landkreis Stood. De Samtgemeen is 1965 ut de Gemenen Olendörp, Beeß, Bossel un Brobargen billt worrn. Beeß, Bossel un Brobargen weren de lüttsten Gemenen in de Ümgegend von Olendörp un hebbt dorüm jemehr Verwaltungsopgaven an dat gröttere Raadhuus in Olendörp afgeven.

An’n 30. September 1970 sünd denn noch söven Gemenen mehr de Samtgemeen bipeddt.

Mit de Kommunalreform in Neddersassen von’n 1. Juli 1972 is de Samtgemeen denn wedder oplööst worrn. De lütten Dörper sünd all Deel von gröttere Gemenen worrn (Beeß von Esdörp, Bossel von Burweg un Brobargen von Kronenborg). De nee billten, grötteren Gemenen Burweg, Esdörp, Heinbockel, Kronenborg un Olendörp hebbt sik mit dissen Dag to en ne’e, düüdlich gröttere Samtgemeen Olendörp tohoopslaten.

## Samtgemeenraad

De Samtgemeenraad harr teihn Maten.

## Samtgemeendirekters

* Rudi Fauck

## Footnoten
Johannis-Kark (Stood)

De **Johannis-Kark** is en evangeelsch-luthersche Kark an’n Sandersweg in Stood (Karkenkreis Stood). Ehren Naam hett se von Jesus sien Jünger Johannes. Al in’t Middelöller harr dat in Stood dat Johannisklooster geven.

 
Dat Rebeed, dat de Karkengemeen von de Johannis-Kark billt, hett vörher to dat Kaspel von de Wilhadi-Kark höört.

In’n Süden von Stood hebbt sik kort na’n Tweten Weltkrieg en Barg Flüchtlings und Verdrevene ansiedelt. För dat Rebeed weer de Wilhadi-Kark in de Binnenstadt mit tostännig, aver de Gemeen dee to groot warrn. Dorüm schull en ne’e Kark boot warrn. Dor Koop un Tuusch hett de Wilhadi-Gemeen en Grundstück von 8.746 m² tohoopkregen, dat op en lütten Barg 21 Meter över NN liggt. Toeerst is 1954 en Parrhuus boot worrn. De Grundsteen för de Kark is denn an’n 25. September 1955 leggt worrn. Plaant hebbt dat de Architekten Hopp & Jäger ut Hamborg un köst hett dat 425.000 Mark.

Inwieht worrn is de Kark an’n 22. Dezember 1956 un an’n 1. Oktober 1958 is de Johannis-Gemeen denn kumplett egenstännig un unafhängig von de Wilhadi-Gemeen worrn.

1959 hebbt se en tweet Parrhuus boot un in’n Mai 1962 is de Johanniskinnergoorn inricht worrn. 1999 is en drüdd Parrhuus in Hagen tokamen.

De Karktoorn ut Kedener rode Tegels mit fiev Klocken is 41,70 m hoog. De eersten veer Klocken sünd von 1956, de föffte Klock hett de Kark to ehr 50. Jubiläum 2006 kregen. Dat Karkenschipp is 29,18 m lang, 12,50 m hoog un 11 m breed (an’n Oostgevel bet 19,50 m). Dat 10 m hoge Altarfinster is von Hans Gottfried von Stockhausen. De Örgel stammt von’n Örgelboer Paul Ott. De Sliepladenörgel mit mechaansche Traktur is an’n 31. Oktober 1959 inboot worrn.

## Pastoorn
 

* 1954-: Curt Georgi
* 1979-1994: Friedhelm Voges
* Klaus-Uwe Nommensen
* ~1975: Ralf Renner
* 1976-1993: Peter Neumann

Johannis I:
* 2003–2016: Elke Meinhardt

Johannis II:
* -Mai 2014: Enno Stockstrom
* 1. Oktober 2014-: Wilfried Behr

Johannis III (2007 streken):
* 1997-2007: Rudolf Preuß

## Kaspel

To de Karkengemeen höört de Stoder Stadtveerdels Pommernveerdel, Sassenveerdel un Horstveerdel, Kopenkamp, Groot Thun, Lütt Thun, Barg, Riensföör un Hagen.

Alltohoop höört dor 6400 Lüüd to.

De Naverkaspels sünd de Wilhadi-Kark Stood in’n Noorden un Oosten, dat Kaspel Hornborg in’n Süüdoosten, Bargst in’n Süden, Mulsen in’n Süüdwesten, de Markus-Kark Stood in’n Westen un de Cosmae-Kark Stood in’n Noordwesten.

## Literatur

* *50 Jahre und kein bisschen leise... Kirchweihfest 50 Jahre Johanniskirche 1956-2006.* Stood 2006

## Weblenken
* 
* Websteed von de Karkengemeen (hoochdüütsch)
Kanton Ritzbüttel

De **Kanton Ritzbüttel** weer as Kanton en Verwaltungsrebeed in de Franzosentied (1810-1813). De Seet weer Ritzbüttel.

## Historie

Dat Rebeed weer vörher Deel von Hamborg (Amt Ritzbüttel) oder dat Land Hadeln in’t Kurförstendom Hannover.

In de Koalitschoonskriege harr dat Franzöösche Kaiserriek siet 1803 dat Kurförstendom Hannover un siet 1806 Hamborg besett hollen.

An’n 1. Januar 1811 is Hamborg denn direkten Deel von dat Franzöösche Kaiserriek worrn. Dat Kurfüstendom Hannover in Westen un Süden von Hamborg weer 1810 al Deel von dat Königriek Westfalen worrn un keem nu ok an dat Kaiserriek. De Kanton Ritzbüttel is as een von de teihn Kantons inricht worrn, ut de de Distrikt Stood in dat Departement von de Elvmünnen tohoopsett weer. De Kanton hett dat fröhere hambörgsche Amt Ritzbüttel un de hannöverschen Kaspelsgerichten Olenbrook, Lüdingworth un Lee in’t Land Hadeln verbunnen.

In’n Harvst 1813 hebbt de Russen de Franzosen slahn un dat Rebeed befreet. Dat Rebeed von Hamborg un dat Kurförstendom Hannover is denn 1813/1814 wedder herstellt worrn un de ole Stand von vör 1810 wedder dor.

De Kanton harr 10.504 Inwahners un weer indeelt in veer Mairien:

* Mairie Lee
* Mairie Worth
* Mairie Olenbrook
* Mairie Ritzbüttel

## Footnoten
Kanton Neehuus

**Kanton Neehuus** betekent

* Kanton Neehuus, in de Franzosentied 1810 bet 1814 en Kanton in’n Distrikt Stood von dat Departement von de Elvmünnen,
* Kanton Neehuus, in de Franzosentied 1810 bet 1814 en Kanton in’n Distrikt Lübeck von dat Departement von de Elvmünnen.
Budge Patty

**John Edward „Budge“ Patty** (* 11. Februar 1924 in Fort Smith, Arkansas; † 4. Oktober 2021 in Lausanne, Kanton Waadt, Schweiz)) weer en ehmalger US-amerikaansch Tennisspeler.

Sien spoodriekst Johr as Tennisspeler weer 1950, as he sowohl in Roland Garros (gegen Jaroslav Drobný) as ok in Wimbledon (gegen Frank Sedgman dat Herreneenzel wunn. Van 1952 bit 1954 wunn he de Swedish Open in’t Eenzel un 1952 dat Herrendüppel gemeensam mit Mervyn Rose.

1977 wurr he in de International Tennis Hall of Fame upnommen.

## Weblenken
* ITF-Profil (engelsch)
* Davis-Cup-Statistik (engelsch)
* Budge Patty in der „International Tennis Hall of Fame“ (engelsch; mit Bild)
Dmitri Nikolajewitsch Sakunenko

**Dmitri Nikolajewitsch Sakunenko** (russisch: Дмитрий Николаевич Сакуненко; * 7. Januar 1930 in Ust-Talmenka, Region Altai; † 13. September 2014) weer en sowjeetsch Iesflinklöper. He weer de eerste Mann, de de 5000 m ünner 8 Minüüt leep un weer över acht Johren lang Weltrekordholler in’ Grooten Mehrkamp.

Bi de Europameesterschap 1955 keem he up de darten Platz un weer ok Olympiadeelnehmer 1956, ahn dor aber en Medaille to recken. 

## Weblenken
* Dmitry Sakunenko, Profil up sports-reference.com (engelsch)
* САКУНЕНКО Дмитрий Николаевич, Nahroop up vedom.ru van’ 15. September 2014 (russisch)
Flagg vun Bonaire

De **Flagg vun Bonaire** wurr an’n 11. Dezember 1981 offiziell inführt, as Bonaire noch Deel vun de Nedderlannsch Antillen weer.

## Beschrieven
De Flagg besteiht ut dree diagonal Striepen in Geel, Witt un Blau mit en stiliseerten swarten Kompass um en roden, sössstrahligen Steern in den witten Striepen.

Root, Witt un Blau, de Farven vun de Flagg vun de Nedderlannen, wiesen de Verbinnen vun dat Eiland mit de Nedderlannen an.

Dat geel Bövereck repräsenteert dat Lucht vun de Sünn un de Schönheit vun de Natuur, wiel tallriek Planten up Bonaire geel Blöten hemm. Dat blaue Dreeeck an dat Floogenn steiht stellvertredend för dat Meer. De witt Diagonalstriepen bedüüd Freden, Freeheit un Ruhe. De swaart Kompass sall an de Siedler erinnern, de över dat Meer kemen un sück up Bonaire dallaten hemm. De root, sössstrahlige Steern is en Sinnbild för de ehemals söss Wahnrebeden vun Bonaire: Antriol, Nikiboko, Nort Saliña, Playa un Tera Korá, de mittlerwiel de Hööftstadt Kralendijk billen, as ok Rincon.

## Weblenken

* Flags of the World: Bonaire
Kanton Oosterholt

De **Kanton Oosterholt** weer as Kanton en Verwaltungsrebeed in de Franzosentied (1810-1813). De Seet weer Oosterholt.

## Historie

Dat Rebeed weer vörher Deel von dat Hertogdom Bremen (Kurförstendom Hannover) un hett dor to dat Amt Oosterholt un dat Gericht Hu’e höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen weer de Kanton Oosterholt een von de Kantons in’n Distrikt Bremervöör von dat Departement von de Elv- un Wersermünn. Man al to’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. De Kanton Oosterholt weer nu een von de söss Kantons, ut de de Distrikt Bremerleh in dat Departement von de Wersermünnen tohoopsett weer.

1813/1814 hebbt de Russen de Franzosen slahn un dat Rebeed befreet. Dat Kurförstendom Hannover is denn wedder herstellt worrn un de ole Stand von vör 1810 wedder dor.

De Kanton harr 8400 Inwahners un weer indeelt in veer Mairien:

* Mairie Hambargen
* Mairie Hu’e
* Mairie Oosterholt
* Mairie Scharmbeek

## Footnoten
Distrikt Bremerleh

De **Distrikt Bremerleh** (oder Arrondissement Bremerleh) weer as Distrikt en Verwaltungsrebeed in de Franzosentied (1810-1813). De Seet weer Bremerleh. Ünnerpräfekt weer Otto von Gruben. 1813 hett de Maire Friedrich Theophil Dassel siene Opgaven övernahmen.

## Historie

De gröttste Deel von dat Rebeed hett vörher to dat Hertogdom Bremen (Kurförstendom Hannover) höört. Lüttjere Delen hebbt to dat Hertogdom Ollnborg un to Bremen höört.

An’n 1. März 1810 hett de König von dat Königriek Westfalen, Hieronymus, kund daan, dat dat Kurförstendom Hannover Deel von sien Königriek warrt. Westfalen weer en Vasallenstaat von dat Franzöösche Kaiserriek, dat siet 1803 dat Kurförstendom besett hollen harr.

Binnen Westfalen hett dat Rebeed von’n Distrikt Bremerleh to’n Distrikt Bremervöör in dat Departement von de Elv- un Wersermünn tohöört. To’n 1. Januar 1811 harr dat wedder en Enn. Dat Königriek Westfalen müss dat Departement direkt an dat Franzöösche Kaiserriek afgeven. Ok Bremen un dat Hertogdom Ollnborg sünd to disse Tied Deel von dat Kaiserriek worrn. De Distrikt Bremerleh weer nu een von de veer Distrikte, ut de dat Departement von de Wersermünnen tohoopsett weer.

1813/1814 sünd de Franzosen slahn un dat Rebeed befreet worrn. Dat Kurförstendom Hannover, Bremen un dat Hertogdom Ollnborg (as Groothertogdom Ollnborg) sünd denn wedder herstellt worrn un de ole Stand von vör 1810 weer wedder dor.

De Distrikt harr 82.634 Inwahners un weer indeelt in söss Kantons:

* Kanton Beverst
* Kanton Bremerleh
* Kanton Dorum
* Kanton Hagen
* Kanton Oosterholt
* Kanton Vesack
Bülter See

De **Bülter See** is en Hoogmoorsee, de so wat twee Kilometer in’n Noordoosten von Heerst in de Gemeen Beverst in’n Landkreis Cuxhoben, Neddersassen, liggt.

Dat is en dystrophen See in en Moorrebeed, dat siet 1982 ünner Naturschuul steiht (Bülter See un Randmooren). De See is kumplett von Hoogmoor ümgeven.

De Övers sünd siede Rebeden, de halv verlannt sünd, blots in’n Noorden un Oosten gifft dat en Steilöver, dat bet 1,5 Meter hoog ween kann. De Rohr hett ehren Born en Stück in’n Noordoosten von’n Bülter See. In’n Westen löppt dat Water ut dat Moor över den Stinster Beek na de Luun af.

De Öörd ümto sünd Wehdel in’n Noordoosten, Wolljes in’n Oosten, Loh in’n Süüdoosten, Heerst in’n Süüdwesten, Stinst, Bexhöv un Donnern in’n Westen un Sellst in’n Noordwesten.

## Biller


 File:Buelter See 04.jpg|Över von’n Bülter See, Juni 2014
 File:Nordwestufer des Bülter Sees.JPG|Moorlandschop mit Noordwestöver von’n See in’n Achtergrund, Mai 2014


## Weblenken

* Naturschuulrebeed „Bülter See un Randmooren“, Neddersassisch Landsbedriev för Waterweertschop, Küsten- un Naturschuul (hoochdüütsch)

## Footnoten
Loh (Gemeen Beverst)

**Loh** () is en Dörp in de Gemeen Beverst in’n Landkreis Cuxhoben, Neddersassen.

## Geografie

Een Kilometer in’n Noordwesten von Loh liggt de Bülter See in dat Naturschuulrebeed Bülter See un Randmooren. In’n Noorden liggt dat Naturschuulrebeed Sülversee un Laaschmoor.

De Naveröörd sünd Wehdel in’n Noorden, Geestenseth in’n Noordoosten, Wolljes in’n Oosten, Appeln un Oosterndörp in’n Süüdoosten, Wehldörp un Beverst in’n Süden, Dohren un Luunst in’n Süüdwesten, Heerst un Stinst in’n Westen un Donnern un Sellst in’n Noordwesten.

## Historie

Na en swoor Unweder üm Pingsten rüm, hebbt se in Loh anfungen, düssen Dag as Loffdag to fiern. Siet de Johren 1950 is düsse Dag mit’n Heerster Branddag to’n Brand- un Loffdag tohoopleggt.

In’n Tweten Weltkrieg sünd twee Soldaten ut Loh fullen oder vermisst.

### Verwaltungsgeschicht

In de Franzosentied von 1810 bet 1814 hett de Oort to de Mairie Beverst in’n Kanton Beverst höört. Dat Rebeed hett in disse Tied 1810 to dat Königriek Westfalen un von 1811 bet 1814 to dat Franzöösche Kaiserriek ünner Napoleon höört.

De Oort hett vör 1851 to dat Gericht Beverst tohöört, von 1851 bet 1859 to dat Amt Beverst un denn bet 1885 to dat Amt Leh. Na 1885 weer dat in’n Kreis Geestmünn. 1932 is dat Deel von’n Landkreis Wersermünn worrn un 1977 von’n Landkreis Cuxhoben.

De Oort is an’n 1. April 1929 tohoop mit Dohren Deel von de Gemeen Heerst worrn. För disse dree Öörd staht vondaag ok de dree Runen in’t Wapen von Heerst. An’n 1. November 2011 is de Gemeen Heerst denn Deel von de Gemeen Beverst worrn.

### Inwahnertall

### Religion

Loh is evangeelsch-luthersch präägt un höört to dat Kaspel von de Fabian-un-Sebastian-Kark in Beverst.

För de Kathoolschen is de Johannes-de-Döper-Kark in Lox tostännig, de 1965 grünnt worrn is. Vör 1965 weer de Nikolaus-Kark in Wulsdörp tostännig. De Johannes-de-Döper-Kark höört siet 1. November 2006 to de Karkengemeen Hillig Hart Jesu in Geestmünn.

## Weertschop un Infrastruktur

### Verkehr

Loh liggt an de lüttje Straat twüschen Heerst un Wolljes. In Heerst geiht disse Straat an de Bundsstraat 71, de in’n Noordwesten över Bexhöv na de Bundsautobahn 27 bi Bremerhoben geiht un in’n Süüdoosten na Beverst un bi Basdaal na de Bundsstraat 74. In Wolljes geiht de Straat an de Landsstraat 128, de in’n Süden in Beverst na de B 71 föhrt un in’n Noorden över Geestenseth un Köhlen na Beers. En lüttjere Straat gifft dat ans noch na Wehdel.

De nächste Autobahn is de Autobahn 27. De Opfohrt Wulsdörp liggt so twölv Kilometer in’n Oosten von Loh.

In Tokumst schall so bi een Kilometer in’n Süden von Loh de Bundsautobahn 20 langslopen. De nächste Opfohrt is denn bi Dohren twüschen Heerst un Beverst an de B 71, wat so bi veer Kilometer weg is.

De nächste Bahnhoff is de Bahnhoff Lox an de Bahnlien Bremen-Bremerhoben so bi teihn Kilometer wied weg in’n Oosten.

## Footnoten
Johann Eberhard Pavenstedt

**Johann Eberhard Pavenstedt ** (* 1. November 1777 in Bremen; † 6. Dezember 1860 ok dor) weer en düütschen Jurist un breemschen Senater.

Pavenstedt is 1777 in Bremen as Söhn von’n Beerbroer un Öllermann Johann Eberhard Pavenstedt (1747–1823) un siene Fro Sarah, borene Gildemeister, Dochter von Senater Johann Gildemeister, boren. De Familie hett siet dat 17. Johrhunnert in Bremen as Beerbroers leevt. Pavenstedt weer twee Maal verheiraadt, 1804 hett he de Koopmannsdochter Catharina Retberg (1783–1821) freet un 1826 de Koopmannsdochter Henriette Gabain (1792–1853). Ut de beiden Ehn stammt söss Kinner, ünner annern Johann Eberhard Ludewig Pavenstedt. Pavenstedt hett in sien Huus An’n Wall 104/206 un in en Landgood an de Vahrer Straat leevt.

Pavenstedt weer von 1794 af an op dat Gymnasium Illustre in Bremen. Na dat Abitur hett he von 1796 af an Juristeree an de Universität Göttingen studeert un dor 1800 sien Dokter maakt. He hett denn en poor Studienreisen ünner annern na Paris un Wien maakt. 1804 hett he as Avkaat in Bremen anfungen.
  
1811 is he in de Bremer Franzosentied Präfekturraad un 1812 Ünnerpräfekt von’n Distrikt Ollnborg in dat Departement von de Wersermünnen worrn. Nadem de Präfekt Karl Philipp Alexander von Arberg‎ an’n 17. Oktober 1813 flücht is, hett Pavenstedt dat Amt as Präfekt in dat Departement von de Wersermünnen övernahmen un hett dat bet 1814 behollen, as dat Departement na’n wunnen Krieg von de Allieerten över Napoleon oplööst worrn is.

1814 is he Liddmaat in’n Bremer Börgerkonvent worrn un an’n 30. März 1816 hebbt se em as Senater in Bremen wählt. In’n Bremer Senat harr he in disse Tied blangen Johann Smidt, Simon Hermann Nonnen un Johann Carl Friedrich Gildemeister en groten Influss. He weer besünners in de Kommissionen för butenwartsche Angelegenheiten un för de Schipperee aktiv.

An’n 5. März 1849 is he in Rohstand gahn un 1857 hett he sien Erinnerungen opschreven.
Basbeker Slüsenfleet

Dat **Basbeker Slüsenfleet** is en Waterloop in’n Noordoosten von’n Landkreis Cuxhoben. Allens tohoop nimmt dat Slüsenfleet mit alle Tobringers dat Water von en Rebeed von 32 km² op, dor fallt 21 km² von op den Hockmöhlener Beek un 11 km² op den Heeßeler Möhlenbeek.

Dat Basbeker Slüsenfleet münnt in’n Noordoosten von Basbeek un güntsied von Oosten in de Oost. An de Münn in de Oost liggt en Schöppwark. De Anfang von’t Slüsenfleet liggt twüschen Ihlbeek un Bornbarg. Dor is dat Slüsenfleet över de *Beek* mit’n Ihlbeker Kanaal verbunnen. Von dor flütt de Waterloop na Noorden. Von links flütt de Hockmöhlener Beek to, de vörher al den Heeßeler Möhlenbeek opnahmen hett. Düsse egentliche Loop von’t Basbeker Slüsenfleet is 4,3 Kilometer lang.

Dat Schöppwark an de Oost is in’n September 2012 von’n Ünnerhaltungsverband Ünnere Oost so ümboot worrn, dat Fisch dor ahn Problemen dörwannern köönt.

Bevör de Hockmöhlener Beek toflütt, is de Waterloop so dree bet fiev Meter breed, denn bet Slichten so bi teihn Meter. Von Slichten bet na dat Schöppwark sünd dat toletzt 15 Meter.

De Born von’n Hockmöhlener Beek liggt op’n Westerbarg in’n Westen von Rahden in dat Naturschuulrebeed Westerbarg un dat bövere Hockmöhlener Beekdaal. He flütt na Oosten dör Rahden un denn dör Hockmöhlen, böögt na Noordoost af dör dat Wohlenbeker Moor un böögt denn kort vör Basbeek wedder op Oost. De letzten 1,2 Kilometer flütt de Beek dör de Masch un münnt denn in dat Slüsenfleet. Op dat Stück in de Masch is de Beek so dree bet fiev Meter breed. De Stücken ümto warrt as Gröönland bruukt.

De Born von’n Heeßler Möhlenbeek is in’n Noorden von Heeßel bi’n Augustenhoff. He flütt na Süüdoosten an Wedelsforth un an’n Süüdrand von Warstood un Basbeek langs un münnt an’t Noordenn von de Möhlenreeg in’n Hockmöhlener Beek.

## Footnoten